Na osnovu člana 37a. stav 2. i člana 58. stav 5. Zakona o upravljanju otpadom („Službene novine Federacije BiH“, br. 33/03, 72/09, 92/17), a na prijedlog Federalnog ministarstva okoliša i turizma, Vlada Federacije Bosne i Hercegovine, na \_\_. sjednici, održanoj \_\_\_\_\_\_\_\_\_\_ godine donosi

**U R E D B U**

**O INFORMACIONOM SISTEMU UPRAVLJANJA OTPADOM**

**POGLAVLJE I. UVODNE ODREDBE**

**Član 1.**

**(Predmet Uredbe)**

Ovom uredbom utvrđuju se nosioci aktivnosti na uspostavi informacionog sistema upravljanja otpadom, organizacija, struktura i način vođenja informacionog sistema, faze i rokovi planiranja i uspostavljanja informacionog sistema, uloga i obaveze svih korisnika/subjekata informacionog sistema, dostupnost podataka informacionog sistema.

**Član 2.**

**(Definicija i značenje izraza)**

(1) Informacioni sistem upravljanja otpadom (u daljnjem tekstu: Informacioni sistem) je niz međusobno informaciono povezanih elektroničkih baza i izvora podataka koje sadrže pouzdane i uporedive informacije o svim subjektima upravljanja otpadom, proizvođačima otpada, kategorijama, količinama otpada po kategorijama sa podacima o kretanju i postupcima završne obrade istog.

(2) Dodatno, pojedini izrazi, koji se upotrebljavaju u ovoj uredbi, imaju sljedeće značenje:

1. *Evropska informaciona i promatračka mreža za okoliš (EIONET)* je partnerska mreža Evropske agencije za okoliš i zemalja članica Evropske Unije te država saradnica, koja obezbjeđuje prikupljanje, obradu i objavljivanje informacija o okolišu;
2. *internet portal Informacionog sistema upravljanja otpadom i posebnim kategorijama otpada* je internet prezentacija, odnosno skup internet stranica, kroz koje se subjektima izvještavanja i korisnicima osigurava pristup i/ili unos podataka i informacija;
3. *interoperabilnost* je sposobnost informacionog i komunikacijskog sistema i procesa da podrže i omoguće protok informacija i podataka;
4. *geografski informacioni sistem* (u daljem tekstu: GIS) je sistem za upravljanje prostornim i analitičkim podacima, odnosno računarski sistem sposoban za integriranje, skladištenje, uređivanje, analizu i prikaz geografskih informacija i njima pridruženih podataka;
5. *subjekti upravljanja otpadom* su sva pravna lica koja se bave jednom ili više aktivnosti upravljanja otpadom i posebnim kategorijama otpada, za koje imaju dozvolu nadležnog organa, te obavljaju aktivnosti sakupljanja, transporta, obrade, reciklaže, izvoza, odlaganja, termičke obrade otpada.
6. *subjekti izvještavanja* su sva pravna lica proizvođači i uvoznici proizvoda, proizvođači i vlasnici otpada ili subjekti koji se bave bilo kojom aktivnosti upravljanja otpadom kao i druga pravna lica koja budu definirana ovom uredbom ili drugim aktom.

**Član 3.**

**(Nosioci aktivnosti)**

(1) Federalno ministarstvo okoliša i turizma (u daljem tekstu: Federalno ministarstvo) je nosilac aktivnosti strateškog planiranja, kreiranja pravnog okvira za potrebe uspostavljanja informacionog sistema upravljanja otpadom i posebnim kategorijama otpada.

(2) Fond za zaštitu okoliša Federacije BiH (u daljnjem tekstu: Fond) je nosilac aktivnosti na uspostavljanju, organizaciji i vođenju Informacionog sistema upravljanja otpadom u Federaciji BiH.

**Član 4.**

**(Uloga i dužnosti nosioca aktivnosti)**

1. U svrhu realizacije aktivnosti na uspostavljanju i vođenju informacionog sistema, Federalno ministarstvo:
2. usvaja Program uspostavljanja i vođenja informacionog sistema na prijedlog Fonda;
3. na temelju podataka i informacija preuzetih iz informacionog sistema, osigurava komunikaciju i razmjenu podataka sa institucijama na nivou BiH, te doprinosi kvaliteti izvještavanja prema Evropskom statističkom zavodu (Eurostat), Evropskoj Agenciji za zaštitu životne sredine (EEA) i njihovo integrisanje u evropsku mrežu za informacije i posmatranje (EIONET).
4. Fond za zaštitu okoliša Federacije BiH:
5. priprema Program uspostavljanja i vođenja informacionog sistema, te provodi aktivnosti na uspostavljanju, organizaciji i vođenju Informacionog sistema;
6. osigurava pripremu, realizaciju i vođenje računarsko-komunikacijske mreže Informacionog sistema;
7. uspostavlja saradnju sa svim subjektima sistema upravljanja otpadom u cilju prikupljanja i razmjene podataka i informacija;
8. definiše prava i obaveze korisnika/subjekata Informacionog sistema u cilju obezbjeđenja pravovremenih, pouzdanih i uporedivih podataka;
9. definiše metodologiju, strukturu, obrasce i forme izvještavanja radi uspostavljanja jedinstvenog Informacionog sistema;
10. daje preporuke za usklađivanje i dopune Informacionog sistema;
11. dodjeljuje pravo pristupa informacionom sistemu upravljanja otpadom nadležnim organima za upravljanje otpadom;
12. daje podatke na osnovu zahtjeva nadležnih organa Bosne i Hercegovine, Federacije BiH, Republike Srpske i Brčko Distrikta BiH bez naknade;
13. daje traženi podatak i informaciju o upravljanju otpadom na zahtjev federalnog, kantonalnog, gradskog i općinskog organa uprave nadležnog za poslove upravljanja otpadom bez naknade;
14. na zahtjev pravnog ili fizičkog lica, osim lica nevedenih u prethodnim alinejama ovog stava, izdaje traženu informaciju iz Informacionog sistema uz naknadu u skladu sa Zakonom o slobodi pristupa informacijama u Federaciji BiH („Službene novine Federacije BiH“, br. 32/01);
15. osigurava pouzdanu i sigurnu razmjenu podataka i informacija u elektroničkom obliku, te nesmetani i kontinuirani pristup podacima i informacijama putem internetskog portala informacijskog sustava upravljanja otpadom temeljem smjernica Federalnog ministarstva;
16. osigurava kreiranje web prikaza općih podataka potrebnih za informiranje javnosti.

**Član 5.**

**(Organizacija Informacijskog sustava)**

1. Informacijski sustav upravljanja otpadom, uspostavlja se kao dio jedinstveni sustav informiranja o okolišu.
2. Informacijski sustav je dostupan kroz jedinstveni internet-portal, zasnovan na mreži subjekata izvještavanja koji dostavljaju informacije i podatke, putem kojeg se informacije i podaci zajednički koriste.
3. Informacionim sistemom obezbjeđuje se sprovođenje odgovarajućih metodoloških postupaka za:
4. obradu informacija u skladu sa primarnim izvorom podataka;
5. sakupljanje podataka i/ili informacija, uz dostupnost tih podataka i/ili informacija ostalim subjektima izveštavanja i korisnicima za njihove namjene, kao i unaprjeđenje i uključivanje postojećih sistema sakupljanja podataka i informacija;
6. mogućnost pristupa podacima i informacijama radi unaprjeđenja sistema upravljanja otpadom na svim nivoima, procjenu rezultata takvih postupaka i osiguranja odgovarajućeg informisanja javnosti o stanju upravljanja otpadom;
7. tehničku i naučnu podršku;
8. primjenu jedinstvenih informatičkih alata, standarda zapisivanja i postupka prenošenja podataka i informacija;
9. interoperabilnost na tehničkom (norme i standardi za povezivanje računarskih sistema i servisa), semantičkom (značenje podataka) i procesnom nivou (definisanje ciljeva, modeliranje procesa i ostvarivanje saradnje između subjekata, te izvještavanja).

**Član 6.**

**(Program Informacionog sistema)**

1. Informacioni sistem upravljanja otpadom će se graditi u skladu sa prethodno urađenim Programom uspostavljanja i vođenja Informacionog sistema upravljanja otpadom (u daljnjem tekstu: Program) i to fazno po modulima definisanim članom 8. ove uredbe.
2. Program Informacionog sistema iz stava (1) ovog člana inoviraće se po potrebi, a najmanje jednom u četiri godine.

**Član 7.**

**(Sadržaj Programa informacionog sistema upravljanja otpadom)**

Program uspostavljanja i vođenja Informacionog sistema upravljanja otpadom sadrži:

1. organizaciju, način vođenja i održavanja Informacionog sistema;
2. dinamiku, faznost i rokove za pripremu i uspostavu informacionog sistema;
3. strukturu subjekata izvještavanja i način dostave podataka po tematskim cjelinama, oblastima i podoblastima;
4. način upravljanja podacima i informacijama o otpadu;
5. nivoe dostupnosti podataka, te načine zaštite podataka;
6. procjenu potrebnih sredstava po fazama;
7. potrebne mjere i aktivnosti za tematsku cjelinu, oblast i podoblasti;
8. način razmjene informacija i podataka sa subjektima sistema i drugim korisnicima.

**Član 8.**

**(Struktura Informacionog sistema)**

Informacioni sistem je u skladu sa Strategijom zaštite okoliša Federacije Bosne i Hercegovine i Federalnim planom upravljanja otpadom podijeljen na četiri osnovna modula:

1. Modul I – informacioni sistem upravljanja posebnim kategorijama otpada,
2. Modul II – informacioni sistem upravljanja komunalnim otpadom,
3. Modul III – informacioni sistem upravljanja proizvodnim neopasnim otpadom,
4. Modul IV – informacioni sistem upravljanja opasnim otpadom.

**Član 9.**

**(Podaci i informacije)**

1. Podaci i informacije oblikuju se u relacijski povezane elektroničke baze podataka, tematske cjeline, oblasti i podoblasti.
2. Podaci i informacije za potrebe Informacionog sistema dostavljaju se i prenose u elektroničkom obliku.
3. Prenos podataka u elektroničkom obliku ne isključuje dostavu podataka na način i obrascima prema Zakonu o upravljanju otpadom Federacije BiH i provedbenim propisima kojim se definiše obaveza izvještavanja.
4. Metodologija prikupljanja, obrade i izračuna podataka, te način i rokovi dostavljanja podataka, informacija i odgovarajućih izvještaja u Informacioni sistem, te forme izvještavanja, određeni su propisima na osnovu kojih se prikupljaju.

**Član 10.**

**(Struktura podataka Informacionog sistema)**

1. Podaci koji se sakupljaju i unose u Informacioni sistem svrstavaju se prema svojoj strukturi u tematske cjeline koje će između ostalog sadržavati informacije o:
2. Subjektima upravljanja otpadom koji obavljaju jednu ili više aktivnosti upravljanja otpadom i/ili subjektima koji imaju podatke od značaja za upravljanje otpadom;
3. Kategorijama, količinama i kretanju otpada;
4. Klasifikacijama otpada;
5. Klasifikacija postupaka obrade otpada;
6. Proizvođačima, uvoznicima i distributerima proizvoda koji poslije upotrebe postaju posebne kategorije otpada;
7. Proizvođačima otpada koji u sklopu svoje djelatnosti proizvode otpad;
8. Objektima i infrastrukturi upravljanja otpadom i posebnim kategorijama otpada;
9. Dozvolama za obavljanje djelatnosti upravljanja otpadom;
10. Laboratorijama za ispitivanje kvalitete i sastava otpada;
11. Planovima upravljanja otpadom na svim nivoima;
12. Propisima u oblasti upravljanja otpadom.
13. U sklopu tematskih cjelina će se formirati oblasti i podoblasti u skladu sa Programom informacionog sistema.

**Član 11.**

**(Obveznici izvještavanja)**

1. Obveznici izvještavanja, tj. dostavljanja podataka u Fond, odnosno direktnog unosa podataka u informacioni sistem su:
2. Subjekti upravljanja otpadom koji obavljaju jednu ili više aktivnosti upravljanja otpadom: sakupljači uključujući Javna komunalna preduzeća, recikleri, uvoznici i izvoznici otpada, deponije, operatori postrojenja za obradu otpada i sl.;
3. Proizvođači, uvoznici i distributeri proizvoda koji poslije upotrebe postaju posebne kategorije otpada;
4. Subjekti koji u sklopu svoje djelatnosti/proizvodnog procesa proizvode otpad;
5. Operateri sistema za svoje aktivnosti;
6. Obveznici sistema bez obzira da li su ili ne prenijeli svoju obavezu upravljanja otpadom na operatera sistema.
7. U svrhu upisa u Registar svih obveznika izvještavanja ovog informacionog sistema:
	1. Subjekti upravljanja otpadom koji obavljaju jednu ili više aktivnosti upravljanja otpadom dužni su po donošenju ove uredbe dostaviti Fondu popunjen obrazac iz Priloga 1;
	2. Proizvođači, uvoznici i distributeri proizvoda koji poslije upotrebe postaju posebne kategorije otpada dužni su po donošenju ove uredbe dostaviti Fondu popunjen obrazac iz Priloga 2;
	3. Subjekti koji u sklopu svoje djelatnosti/proizvodnog procesa proizvode otpad dužni su po donošenju ove uredbe dostaviti Fondu popunjen obrazac iz Priloga 3.

(3) Nakon uspostavljanja web platforme informacionog sistema svi obveznici izvještavanja dužni su se registrovati direktno i dalje redovno izvještavati u formama koje bude objavio Fond.

(4) Obveznici izvještavanja su dužni voditi dnevne evidencije za vlastite potrebe, najmanje jednom mjesečno podatke unositi u informacioni sistem, te Fondu ili operateru sistema dostavljati godišnji izvještaj.

(5)Federalno ministarstvo okoliša i turizma, kao i nadležna kantonalna ministarstva će Fondu dostavljati kopije svih izdatih dozvola za obavljanje djelatnosti upravljanja otpadom, svako iz svoje nadležnosti.

(6)Subjekti izvještavanja vrše redovnu evidenciju u skladu sa ovom Uredbom i drugim posebnim propisima, vrše provjeru i osiguravaju tačnost podataka, te dostavljaju podatke na propisanim obrascima i u zadatim rokovima.

**Član 12.**

**(Finansiranje Informacionog sistema)**

Priprema, uspostavljanje, vođenje i održavanje Informacionog sistema će se finansirati iz propisanih naknada za otpad koje se plaćaju Fondu.

**Član 13.**

**(Upravni nadzor)**

Upravni nadzor nad provođenjem ove uredbe provodi Federalna uprava za inspekcijske poslove.

**Član 14.**

**(Prijelazne i završne odredbe)**

1. Program iz člana 4. ove uredbe donosi se najkasnije u roku od godinu dana od dana stupanja na snagu ove Uredbe.
2. Popunjeni obrazac iz Priloga 1., 2. ili 3. ove uredbe dostavlja se Fondu u roku od šest mjeseci od dana stupanja na snagu ove uredbe.
3. Godišnji izvještaj iz člana 11. stav 4. ove uredbe obveznici izvještavanja su dužni dostaviti u Fond do 31.03. tekuće godine za prethodnu.
4. Forma i sadržaj obrazaca izvještavanja će biti definisani od strane Fonda i objavljeni na web stranici Fonda.
5. Odštampani prilozi čine sastavni dio ove uredbe.

**Član 15.**

**(Stupanje na snagu)**

Ova Uredba stupa na snagu osmog dana od dana objavljivanja u „Službenim novinama Federacije BiH“, a počet će se primjenjivati od 01.01.2019.godine.

V.broj:\_\_\_\_\_\_\_\_\_/2018 **P R E M I J E R**

Sarajevo,\_\_\_\_\_\_\_\_\_\_2018.godine

 **Fadil Novalić**

Prilog 1. Opšti registracijski obrazac



Prilog 2. Izvještajni obrazac subjekta čija je primarna djelatnost vezana za aktivnost upravljanja otpadom (sakupljanje, transport, privremeno skladištenje, reciklaža, izvoz, itd.)



Prilog 3. Izvještajni obrazac subjekta koji u sklopu svoje osnovne djelatnosti produkuje otpad ili neiskoristive nusproizvode u proizvodnom procesu



**OBRAZLOŽENJE**

**I. Ustavnopravni i zakonski osnov za donošenje propisa**

Zakonski osnov za donošenje ove uredbe sadržan je u članu 37a. stav 2. i članu 58. stav 5. Zakona o upravljanju otpadom („Službene novine Federacije BiH“ br. 33/03, 72/09 i 92/17).

**II. Razlozi za donošenje propisa**

Prema Strategiji zaštite okoliša Federacije BiH, na području čitave Federacije BiH će se uvesti jedinstveni informacioni sistem koji objedinjuje protok informacija o svim vrstama otpada dajući jednostavan i efikasan pristup informacijama tehničkog, pravnog, institucionalnog i financijskog karaktera.

Informacioni sistem upravljanja otpadom će biti zasnovan na platformi koja omogućava prostorno definisanje podataka, dajući kompletnu informaciju o integralnom sistemu upravljanja otpadom (informacije o količinama otpada, infrastrukturi, legalnim i nekontroliranim odlagalištima, shemama prikupljanja otpada i sl.).

Za uspostavljanje i efikasan rad informacionog sistema upravljanja otpadom potrebno je utvrditi njegovu organizacijsku strukturu koja će u svakom trenutku biti spremna odgovoriti na zahtjeve planiranja, donošenja odluka i rješavanja incidentnih situacija.

Cilj Uredbe je uspostavljanje Informacionog sistema upravljanja otpadom kojim se obezbjeđuje formiranje baza podataka o svim kategorijama otpada, subjektima upravljanja otpadom, proizvođačima otpada, praćenju tokova otpada, kao i proizvoda koji nakon upotrebe postaju posebne kategorije otpada, ali i preduvjeti za nadzor nad provođenjem mjera i aktivnosti zaštite okoliša i praćenje ostvarenja ciljeva održivog razvoja.

Donošenje navedene Uredbe takođe ima za cilj usklađivanje sa europskim zakonodavstvom koje je neophodno radi izvršenja obaveze izvještavanja prema Eurupskom statističkom zavodu (Eurostat), Europskoj agenciji za zaštitu životne sredine (EEA) i njihovo integrisanje u Europsku mrežu za informacije i posmatranje (EIONET).

**Obrazloženje predloženih članova**

**Član 1.**

Ovim članom se reguliše predmet Uredbe.

**Član 2.**

Ovim članom se definiše pojam informacionog sistema i značenja pojedinih pojmova koji se upotrebljavaju u Uredbi.

**Član 3.**

Ovim članom su definisani nosioci aktivnosti informacionog sistema, a to su Federalno ministarstvo okoliša i turizma i Fond za zaštitu okoliša Federacije BiH.

**Član 4.**

Ovim članom su definisane uloge i dužnosti nosilaca aktivnosti informacionog sistema koji usvajaju Program uspostavljanja i vođenja informacionog sistema, uspostavljaju saradnju sa svim subjektima u cilju prikupljanja i razmjene podataka i informacija, dodjeljuju pravo pristupa informacijama iz informacionog sistema, itd.

**Član 5.**

Ovim članom je definisana organizacija informacionog sistema koji se uspostavlja kao dio jedinstvenog sistema informiranja o okolišu. Informacioni sistem je dostupan kroz jedinstveni internet-portal zasnovan na mreži subjekata koji dostavljaju podatke i informacije i putem kojeg se podaci zajednički koriste.

**Član 6.**

Ovim članom se definiše Programa informacionog sistema upravljanja otpadom.

**Član 7.**

Ovim članom se definiše sadržaj Programa na kojem se zasniva uspostavljanje i vođenje informacionog sistema.

**Član 8**.

Ovim članom se definiše struktura informacionog sistema. Informacioni sistem je u skladu sa Strategijom zaštite okoliša Federacije Bosne i Hercegovine i Federalnim planom upravljanja otpadom podijeljen na četiri osnovna modula.

**Član 9.**

Ovim članom se definišu podaci i informacije za potrebe informacionog sistema, te način njihovog dostavljanja i prenosa u isti.

**Član 10.**

Ovim članom se definiše struktura podataka informacionog sistema, u smislu svrstavanja istih u tematske cjeline i propisuje se sadržaj informacija. U sklopu tematske cjeline će se formirati oblasti i podoblasti u skladu sa Programom informacionog sistema.

**Član 11.**

Ovim članom se definišu obveznici izvještavanja, tj. dostavljanja podataka u Fond, odnosno direktnog unosa podataka u informacini sistem. Obveznici izvještavnja upisuju se u Registar. Obveznici izvještavanja vrše redovnu evidenciju, vrše provjeru i osiguravaju tačnost podataka, te dostavljaju podatke na propisanim obrascima prema ovoj uredbi i u zadatim rokovima.

**Član 12.**

Ovaj član propisuje način finansiranja Informacionog sistema. Priprema, uspostavljanje, vođenje i održavanje Informacionog sistema će se finansirati iz propisanih naknada za otpad koje se plaćaju Fondu.

**Član 13.**

Ovaj član propisuje ko vrši nadzor nad provođenjem ove uredbe i kontrolu subjekata izvještavanja.

**Član 14.**

Ovim članom definiše se rok donošenja Programa informacionog sistema, obrasci izvještavanja i rok podnošenja izvještaja. Prilozi su definisani kao sastavni dio Uredbe.

**Član 15.**

Ovim članom reguliše se stupanje na snagu Uredbe, kao i početak njene primjene.

**III. Visina i izvor finansijskih sredstava potrebnih za provođenje propisa**

Za provođenje ove uredbe nisu potrebna dodatna finansijska sredstva, obzirom da će priprema, uspostavljanje, vođenje i održavanje informacionog sistema biti finansirano iz propisanih naknada za otpad koje se plaćaju Fondu.

**IV. Način izvršenja propisa**

Za provođenje ove uredbe nije potrebno donositi podzakonske propise.

**V. Usaglašenost Uredbe sa zakonodavstvom evropske unije**

Izvršena je ocjena usaglašenosti predmetne Uredbe sa sljedećim zakonodavstvom evropske unije:

- Direktiva 401/2009/EZ Evropskog parlamenta i vijeća o Evropskog agenciji za okoliš i Evropskoj informacijskoj i promatračkoj mreži za okoliš,

- Direktiva 2003/4/EZ Evropskog parlamenta i vijeća o javnom pristupu informacijama o okolišu i stavljanju van snage Direktive Vijeća 90/313/EEZ.